
Τα δικαιώματά σας όταν συμμετέχετε στη Συμπεριληπτική Απασχόληση Αυστραλίας
[bookmark: _Toc395536189]
Εάν συμμετέχετε στο πρόγραμμα Συμπεριληπτικής Απασχόλησης Αυστραλίας (Inclusive Employment Australia), έχετε δικαιώματα και θα πρέπει να αναμένετε ορισμένα πράγματα από εμάς και τον πάροχό σας – δίκαιη μεταχείριση, προστασία απορρήτου, προσβάσιμες πληροφορίες και γνήσια επιλογή όπου είναι δυνατόν.
Πληροφορίες σχετικά με τα δικαιώματά σας μπορείτε να βρείτε στη Δήλωση Δικαιωμάτων και Υποχρεώσεων Συμμετεχόντων στη Συμπεριληπτική Απασχόληση Αυστραλίας (www.dss.gov.au/inclusive-employment-australia/resource/inclusive-employment-australia-participant-rights-and-responsibilities-statement). 
Αυτή η Δήλωση παρέχει περισσότερες πληροφορίες σχετικά με τα δικαιώματά σας κατά τη διάρκεια της συνεργασίας σας με τον πάροχό σας, τα πρότυπα που ορίζουμε για τους παρόχους, και τον τρόπο πρόσβασης σε μέσα υποστήριξης.
Το δικαίωμά σας σε ποιοτικές υπηρεσίες
Έχετε το δικαίωμα να λαμβάνετε υπηρεσίες καλής ποιότητας και το Υπουργείο Κοινωνικών Υπηρεσιών έχει πρότυπα που πρέπει να πληρούν οι πάροχοι Συμπεριληπτικής Απασχόλησης Αυστραλίας.
Όλοι οι πάροχοι Συμπεριληπτικής Απασχόλησης Αυστραλίας πρέπει να πληρούν τα Εθνικά Πρότυπα για Υπηρεσίες Αναπηρίας (NSDS) (www.health.gov.au/resources/collections/national-standards-for-disability-services-resources).
Αυτά τα Πρότυπα είναι ένα σύνολο κανόνων που εξηγούν πώς θα πρέπει να σας φέρονται. Βοηθούν να εξασφαλίζεται ότι σας αντιμετωπίζουν δίκαια και ισότιμα και ότι λαμβάνετε ποιοτικές υπηρεσίες που είναι κατάλληλες για εσάς.


Υπάρχουν 6 Πρότυπα που περιγράφονται στα NSDS:
Δικαιώματα
Συμμετοχή και Συμπερίληψη
Ατομικές Εκβάσεις
Σχόλια και Παράπονα
Πρόσβαση σε Υπηρεσίες
Διαχείριση Υπηρεσιών.
 Το δικαίωμά σας για προστασία του απορρήτου σας
Έχετε δικαίωμα να τηρούνται απόρρητα τα προσωπικά σας δεδομένα και ο πάροχός σας υπηρεσιών Συμπεριληπτικής Απασχόλησης Αυστραλίας πρέπει να σέβεται αυτό το δικαίωμα. 
Ο πάροχός σας θα σας ζητήσει ορισμένες προσωπικές πληροφορίες όταν αρχίσετε τη συνεργασία σας με αυτόν. Έχει δικαίωμα να ζητήσει μόνο τις πληροφορίες που χρειάζεται για να καταλάβει πώς να σας υποστηρίξει καλύτερα.
Τα προσωπικά σας δεδομένα ανήκουν σε εσάς και δεν θα δοθούν σε κανέναν, εκτός αν απαιτείται από τον νόμο ή δώσετε τη συγκατάθεσή σας.
Περισσότερες πληροφορίες για το δικαίωμα προστασίας του απορρήτου σας θα βρείτε στον ιστότοπο Συμπεριληπτικής Απασχόλησης Αυστραλίας (www.dss.gov.au/inclusive-employment-australia/inclusive-employment-australia-participant-privacy-and-consent). 
Το δικαίωμά σας να αλλάξετε γνώμη
Μπορείτε να αλλάξετε γνώμη και να αποσύρετε τη συγκατάθεσή σας (να πείτε «όχι») ανά πάσα στιγμή εάν δεν θέλετε να δώσει ο πάροχός σας τις πληροφορίες σας σε οποιονδήποτε άλλον. Μιλήστε στον πάροχό σας για το πώς να το κάνετε αυτό. 
Λάβετε υπόψη ότι εάν δεν παράσχετε προσωπικές πληροφορίες και αποσύρετε τη συγκατάθεσή σας, μπορεί αυτό να περιορίσει τις υπηρεσίες που είναι σε θέση να σας προσφέρει ο πάροχός σας. Μπορεί επίσης να επηρεάσει τις απαιτήσεις των αμοιβαίων υποχρεώσεών σας. Περισσότερες πληροφορίες σχετικά με τις απαιτήσεις αμοιβαίων υποχρεώσεων θα βρείτε στον ιστότοπο των Υπηρεσιών Αυστραλίας (www.servicesaustralia.gov.au/mutual-obligation-requirements).
Το δικαίωμά σας σε διερμηνέα
Για να μιλήσετε μαζί μας στη γλώσσα σας, μπορείτε να χρησιμοποιήσετε την Υπηρεσία Μετάφρασης και Διερμηνείας (TIS National).
Η υπηρεσία TIS National διατίθεται 24 ώρες το 24ωρο, 7 ημέρες την εβδομάδα. Υπάρχουν διερμηνείς για περισσότερες από 150 γλώσσες. Τηλεφωνήστε στην TIS National στο 131 450. 
Επισκεφθείτε τον ιστότοπο της TIS National (www.tisnational.gov.au) για περισσότερες πληροφορίες σχετικά με την υπηρεσία διερμηνείας.
Τα δικαιώματά σας εάν δεν είστε ευχαριστημένοι με την υπηρεσία που λαμβάνετε
Αν νομίζετε ότι δεν λαμβάνετε τη σωστή βοήθεια, θα πρέπει να μιλήσετε πρώτα στον πάροχό σας. Ο πάροχός σας δέχεται ευχαρίστως σχόλια και θέλει να συνεργαστεί μαζί σας για να διορθώσει τυχόν προβλήματα.
Εάν δεν μπορείτε να μιλήσετε στον πάροχό σας σχετικά με τις ανησυχίες σας ή θα θέλατε να υποβάλετε παράπονο, μπορείτε να καλέσετε την Υπηρεσία Επίλυσης και Παραπομπής Παραπόνων στο 1800 880 052. Πρόκειται για μια ανεξάρτητη υπηρεσία επίλυσης προβλημάτων.
Μπορεί να θέλετε να λάβετε υποστήριξη από έναν συνήγορο μέσω του Εθνικού Προγράμματος Συνηγορίας Αναπηρίας, που παρέχεται από το Υπουργείο Υγείας, Αναπηρίας και Γήρανσης της Αυστραλιανής Κυβέρνησης. Ένας συνήγορος μπορεί να σας βοηθήσει σε οποιοδήποτε στάδιο του προγράμματος. 
Μπορείτε να βρείτε πάροχο συνηγορίας αναπηρίας στην περιοχή σας, πηγαίνοντας στο Ευρετήριο Συνηγορίας Αναπηρίας (www.askizzy.org.au/disability-advocacy-finder).
Περισσότερες πληροφορίες
Μπορείτε να βρείτε περισσότερες πληροφορίες και πόρους στον ιστότοπο Συμπεριληπτικής Απασχόλησης Αυστραλίας (www.dss.gov.au/inclusive-employment-australia), όπως και στο Ενημερωτικό Φυλλάδιο Δικαιωμάτων και Υποχρεώσεων Συμμετεχόντων. Μπορείτε επίσης να καλέσετε την Εθνική Γραμμή Εξυπηρέτησης Πελατών στο 1800 805 260. 
Αν χρησιμοποιείτε την υπηρεσία Speak and Listen, τηλεφωνήστε στο 1300 555 727 και μετά ζητήστε το 1300 653 227.
Εάν έχετε κώφωση, βαρηκοΐα ή δυσκολία στην ομιλία ή την επικοινωνία, χρησιμοποιήστε την Εθνική Υπηρεσία Αναμετάδοσης για να επικοινωνήσετε με την Εθνική Γραμμή Εξυπηρέτησης Πελατών. Για περισσότερες πληροφορίες επισκεφθείτε το www.accesshub.gov.au.   
Αν χρειάζεστε διερμηνέα, τηλεφωνήστε στην TIS National στο 131 450* και ζητήστε το 1800 805 260.
*Χρεώσεις κλήσεων μπορεί να ισχύουν για κλήσεις σε αριθμούς «13» και «1800» από κινητά τηλέφωνα.
Οι χρεώσεις κλήσεων από παρόχους σταθερής και κινητής τηλεφωνίας ενδέχεται να διαφέρουν. Ρωτήστε τον τωρινό σας πάροχο υπηρεσιών.

